****

**ตำรวจสอบสวนกลาง (CIB) ร่วม อย. บุกค้นโกดังซุกวัตถุอันตรายใช้ในครัวเรือน - เครื่องสำอางเถื่อน**

**ลักลอบนำเข้า เตรียมส่งขายผู้บริโภค ยึดของกลางกว่า 4 แสนชิ้น มูลค่ากว่า 20 ล้านบาท**

**กองบัญชาการตำรวจสอบสวนกลาง** **(CIB)** โดย พล.ต.ท.จิรภพ ภูริเดช ผบช.ก., พล.ต.ต.ณัฐศักดิ์ เชาวนาศัย รอง ผบช.ก., พล.ต.ต.โสภณ สารพัฒน์ รอง ผบช.ก., **เจ้าหน้าที่ตำรวจ ปคบ.** โดยการสั่งการของ พล.ต.ต.พัฒนศักดิ์ บุบผาสุวรรณ ผบก.ปคบ., พ.ต.อ.อนุวัฒน์ รักษ์เจริญ, พ.ต.อ.พัฒนพงศ์ ศรีพิณเพราะ,พ.ต.อ.ชัฏฐ นากแก้ว, พ.ต.อ.สำเริง อำพรรณทอง รอง ผบก.ปคบ., พ.ต.อ.วีระพงษ์ คล้ายทอง ผกก.4 บก.ปคบ., **สำนักงานคณะกรรมการอาหารและยา** โดย นพ.สุรโชค ต่างวิวัฒน์ เลขาธิการคณะกรรมการอาหารและยา, นพ.รุ่งฤทัย มวลประสิทธิ์พร รองเลขาธิการคณะกรรมการอาหารและยา **ปฏิบัติการเข้าตรวจค้นโกดังซุกซ่อนวัตถุอันตรายโดยไม่ได้รับอนุญาต ที่ลักลอบนำเข้ามาจากต่างประเทศ ส่งขายผู้บริโภคในประเทศไทย ตรวจยึด อายัด วัตถุอันตรายใช้ในครัวเรือน เช่น น้ำยาทำความสะอาด น้ำยาขจัดท่อตัน และผลิตภัณฑ์เครื่องสำอางที่ไม่มีเลขจดแจ้ง จำนวน 413,746 ชิ้น รวมมูลค่าของกลางกว่า 20,000,000 บาท**

เจ้าหน้าที่ตำรวจชุดตรวจยึด นำโดย พ.ต.ท.รุตินันท์ สัตยาชัย สว.กก.4 บก.ปคบ.พร้อมเจ้าหน้าที่ตำรวจ กก.4 บก.ปคบ. และเจ้าหน้าที่สำนักงานคณะกรรมการอาหารและยา (อย.)

สืบเนื่องจากปรากฏข่าว “**พบมีผู้เสียชีวิตซึ่งสันนิษฐานว่าเกิดจากการสูดดมก๊าซพิษจากการใช้ผลิตภัณฑ์แก้ไขการอุดตันของท่อ**” และ อย. ได้มีข่าวเตือนประชาสัมพันธ์ให้ใช้ผลิตภัณฑ์แก้ไขท่อตันที่ขึ้นทะเบียนถูกต้อง อย่าใช้ผสมกับผลิตภัณฑ์อื่น อันตรายถึงชีวิต ทั้งนี้ กองกำกับการ 4 กองบังคับการปราบปรามการกระทำความผิดเกี่ยวกับการคุ้มครองผู้บริโภค จึงร่วมกับสำนักงานคณะกรรมการอาหารและยา (อย.) ได้เฝ้าระวังกลุ่มผลิตภัณฑ์ดังกล่าว ที่ไม่ขึ้นทะเบียน ฉลากไม่ระบุชื่อและที่อยู่ผู้ผลิตเรื่อยมา

ประกอบกับ ได้รับเรื่องร้องเรียนจากประชาชน ให้ทำการตรวจสอบร้านค้าที่จำหน่ายกลุ่มผลิตภัณฑ์ดังกล่าวผ่านแพลตฟอร์มออนไลน์ **โดยไม่แสดงฉลากภาษาไทย** จึงทำการสืบสวนจนทราบถึง**สถานที่จัดเก็บผลิตภัณฑ์**ผิดกฎหมาย ในพื้นที่ เขตลาดกระบัง กรุงเทพมหานคร

ต่อมาเมื่อวันที่ 15 กรกฎาคม 2568 เจ้าหน้าที่ตำรวจ กก.4 บก.ปคบ. ร่วมกับเจ้าหน้าที่สำนักงานคณะกรรมการอาหารและยา (อย.) นำหมายค้นของศาลอาญามีนบุรี เข้าตรวจค้นสถานที่จัดเก็บสินค้า จัดส่งสินค้าที่โกดังแห่งหนึ่ง ในพื้นที่ แขวงทับยาว เขตลาดกระบัง กรุงเทพมหานคร โดยขณะนำหมายค้นเข้าตรวจค้น พบแรงงานประเทศเพื่อนบ้านกำลังบรรจุสินค้าลงกล่องพัสดุ เพื่อส่งต่อให้กับลูกค้า ตรวจยึดของกลาง ได้แก่

**1. วัตถุอันตรายที่ใช้ในบ้านเรือนหรือทางสาธารณสุข ยี่ห้อ SEAWAYS** ได้แก่ ผลิตภัณฑ์ซักผ้า, ทำความสะอาดพื้น, ขจัดคราบสกปรก, ทำความสะอาดอเนกประสงค์, ล้างเครื่องซักผ้า, ขจัดท่ออุดตัน,   
ทำความสะอาดห้องครัว, ทำความสะอาดห้องน้ำ และกำจัดเชื้อราในครัวเรือน รวม 393,027 ชิ้น

**2. ผลิตภัณฑ์เครื่องสำอางยี่ห้อ Dr. Leo ได้แก่** ครีมบำรุงผิว และป้องกันแสงแดด จำนวนรวม 20,719 ชิ้น

รวมตรวจยึดและอายัดของกลาง **จำนวน 413,746 ชิ้น มูลค่ากว่า 20,000,000 บาท** ส่งพนักงานสอบสวน กก.4 บก. ปคบ. ดำเนินคดี

จากการสอบถาม นางสาว อุทุมวัลย์ (สงวนนามสกุล) เจ้าของสถานที่รับว่าสินค้าที่เจ้าหน้าที่พบและตรวจยึด เป็นของลูกค้าต่างชาติโดย**บริษัทที่ตั้งอยู่ที่ประเทศจีนเป็นผู้ว่าจ้าง** เช่าโกดังเพื่อเก็บสินค้าและบรรจุสินค้าส่งให้กับลูกค้าที่สั่งซื้อผ่านสื่อออนไลน์ โดยร้านค้าจะเป็นของคนจีน เปิดขายผ่านแพลตฟอร์มออนไลน์ โดยเมื่อลูกค้าคนไทยสั่งซื้อสินค้า ข้อมูลการสั่งซื้อจะส่งไปที่ร้านค้าที่อยู่ที่ประเทศจีน จากนั้นร้านค้าจะส่งข้อมูลลูกค้า พร้อมสถานที่จัดส่งเข้ามาในระบบ โดยโกดังไม่ทราบว่ามีร้านค้าใดบ้าง จากนั้นพนักงานโกดังจะพิมพ์ข้อมูลลูกค้า พร้อมสินค้า นำมาบรรจุลงกล่อง นำส่งผู้ซื้อ มียอดในการส่งแต่ละวัน **ประมาณ 7,000 - 9,000 ชิ้น** ได้ค่าจ้างเป็นค่าบรรจุสินค้าในราคาชิ้นละ 5 - 7 บาท **โดยทำมาแล้วประมาณ 3 ปี**

จากการตรวจสอบ**การนำเข้า**ผลิตภัณฑ์วัตถุอันตราย **ยี่ห้อ SEAWAYS** พบทั้งผลิตภัณฑ์ที่ไม่แจ้งข้อเท็จจริง ไม่ขึ้นทะเบียน และบางรายการ**มีการยื่นคำขอจดทะเบียน แต่ไม่พบข้อมูลการนำเข้า ผ่านด่าน อย. แต่อย่างใด** โดยผลิตภัณฑ์วัตถุอันตรายนี้ต้องขึ้นทะเบียนและได้รับอนุญาตทั้งการผลิต นำเข้า หรือครอบครอง เนื่องจากบางชนิดอาจก่อให้เกิดอันตรายแก่บุคคล สัตว์ พืช และสิ่งแวดล้อม และการนำเข้าผลิตภัณฑ์เครื่องสำอางยี่ห้อ Dr. Leo ของกองด่านอาหารและยา สำนักงานคณะกรรมการอาหารและยา (อย.) ตั้งแต่วันที่ 1 มกราคม 2567 ถึงปัจจุบัน ของบริษัทผู้ขออนุญาตนำเข้าไม่พบข้อมูลการนำเข้าผลิตภัณฑ์ดังกล่าว

**เบื้องต้นการกระทำดังกล่าวเป็นความผิดตาม**

พระราชบัญญัติวัตถุอันตราย พ.ศ. 2535

1. ฐาน “มีไว้ในครอบครองวัตถุอันตรายไม่แจ้งข้อเท็จจริง” ระวางโทษจำคุกไม่เกิน 6 เดือน หรือปรับไม่เกิน 50,000 บาท หรือทั้งจำทั้งปรับ
2. ฐาน “มีไว้ในครอบครองวัตถุอันตรายที่ ไม่ได้ขึ้นทะเบียน” ระวางโทษจำคุกไม่เกิน 3 ปี ปรับไม่เกิน 300,000 บาท หรือทั้งจำทั้งปรับ
3. ฐาน “ขายวัตถุอันตรายที่ไม่แสดงฉลากภาษาไทย และมีการแสดงฉลากไม่ถูกต้อง” ระวางโทษจำคุกไม่เกิน 6 เดือน หรือปรับไม่เกิน 50,000 บาท หรือทั้งจำทั้งปรับ

พระราชบัญญัติเครื่องสำอาง พ.ศ. 2558

1. ฐาน “ขายเครื่องสำอางที่ไม่มีเลขจดแจ้ง” ระวางโทษปรับไม่เกิน 20,000 บาท
2. ฐาน “ขายเครื่องสำอางที่แสดงฉลากไม่ถูกต้อง” โทษจำคุกไม่เกิน 1 เดือน หรือปรับไม่เกิน 10,000 บาท หรือทั้งจำทั้งปรับ
3. ฐาน “นำเข้าเพื่อขายเครื่องสำอางโดยไม่ผ่านการตรวจสอบ ณ ด่านตรวจสอบเครื่องสำอาง” โทษปรับไม่เกิน 20,000 บาท

**นพ.รุ่งฤทัย มวลประสิทธิ์พร** **รองเลขาธิการคณะกรรมการอาหารและยา** กล่าวว่า ปฏิบัติการในครั้งนี้ สำนักงานคณะกรรมการอาหารและยา (อย.) ขอขอบคุณตำรวจกองบังคับการปราบปรามการกระทำความผิดเกี่ยวกับการคุ้มครองผู้บริโภค (บก.ปคบ.) ที่สืบสวน ขยายผล จากการตรวจสอบแหล่งลักลอบขายวัตถุอันตรายที่ใช้ในบ้านเรือน ที่ไม่จดแจ้งข้อเท็จจริง ไม่ได้ขึ้นทะเบียน และไม่แสดงฉลากภาษาไทย และเครื่องสำอาง ไม่จดแจ้ง ไม่แสดงฉลากภาษาไทย ซึ่งพบของกลางเป็นจำนวนมาก

การดำเนินการในครั้งนี้เป็นการจับผลิตภัณฑ์วัตถุอันตรายที่ใช้ในบ้านเรือนและผลิตภัณฑ์เครื่องสำอาง ที่มีการลักลอบนำเข้าที่ผิดกฎหมาย จึงขอย้ำเตือนผู้บริโภคให้ระมัดระวังในการเลือกซื้อผลิตภัณฑ์ทางสื่อออนไลน์ ซึ่งผลิตภัณฑ์วัตถุอันตรายต้องเลือกผลิตภัณฑ์ที่มีฉลากภาษาไทย ที่แสดงเลขแจ้งข้อเท็จจริงหรือเลขทะเบียนวัตถุอันตรายอย่างถูกต้อง โดยให้สังเกตที่ฉลาก ต้องมีเลขทะเบียน อย. วอส. และเครื่องสำอางต้องมีฉลากภาษาไทย มีเลขจดแจ้ง และไม่หลงเชื่อคำโฆษณาที่กล่าวอ้างเป็นเท็จหลอกลวงว่าเป็นสินค้านำเข้าและมีราคาถูกเกินกว่าปกติ กล่าวอ้างซื้อตัดล็อต หรือเป็นของแท้จากต่างประเทศ ไม่เสียภาษีจึงราคาถูก เป็นต้น ให้ระลึกไว้เสมอว่าท่านกำลังเสี่ยงต่อการได้ของปลอมของไม่มีคุณภาพ วัตถุอันตรายที่ใช้ในบ้านเรือนอาจได้รับสารระเหยก่อให้เกิดการแพ้ที่ผิวหนัง หรือเกิดการระคายเคืองระบบทางเดินหายใจได้ และเครื่องสำอางใช้แล้วอาจเกิดอาการแพ้ หน้าพังได้ ฉะนั้นจึงขอให้ผู้บริโภคระมัดระวังและไตร่ตรองให้รอบคอบ และขอเตือนผู้ประกอบการนำเข้าและจำหน่าย ต้องปฏิบัติให้ถูกต้องตามกฎหมาย หากพบเห็นการกระทำความผิดจะถูกดำเนินการตามกฎหมายทันที

ทั้งนี้ หากผู้บริโภคพบผลิตภัณฑ์ที่ไม่ปลอดภัยสามารถแจ้งได้ที่สายด่วน อย. 1556 หรือผ่าน Email: 1556@fda.moph.go.th, Line: @FDAThai, Facebook: FDAThai หรือ ตู้ปณ.1556 ปณฝ.กระทรวงสาธารณสุข จ.นนทบุรี 11004 หรือสำนักงานสาธารณสุขจังหวัดทั่วประเทศ


**พล.ต.ต.พัฒนศักดิ์ บุบผาสุวรรณ ผู้บังคับการปราบปรามการกระทำความผิดเกี่ยวกับการคุ้มครองผู้บริโภค กล่าวว่า** ฝากความห่วงใยมายังพี่น้องประชาชนว่า ผลิตภัณฑ์สำหรับใช้ในบ้านเรือน เช่น ขจัดท่ออุดตัน, ทำความสะอาดห้องครัว, ทำความสะอาดห้องน้ำ, กำจัดเชื้อราในครัวเรือน ฯลฯ จัดเป็นวัตถุอันตราย ที่ต้องขึ้นทะเบียนอย่างถูกต้อง อย่าซื้อสินค้าที่ไม่มีเลขผลิตภัณฑ์วัตถุอันตราย (วอส.) โดยก่อนซื้อจะต้องตรวจสอบฉลากผลิตภัณฑ์มีภาษาไทยกำกับก่อน เนื่องจากผลิตภัณฑ์กลุ่มดังกล่าวมีสารเคมีที่เป็นส่วนผสมอาจออกฤทธิ์โดยตรงต่อคนและสัตว์เลี้ยงภายในบ้าน รวมถึงสิ่งแวดล้อม การซื้อสินค้าต้องซื้อจากแหล่งที่น่าเชื่อถือ ราคาเป็นธรรม และไม่ถูกกว่าราคาจำหน่ายท้องตลาดจนเกินไป และขอเตือนไปยังผู้ที่ลักลอบผลิต นำเข้า หรือจำหน่ายยาจุดกันยุง หรือยาฆ่าแมลงชนิดฉีดพ่น ที่ไม่ได้รับอนุญาตหรือไม่ได้คุณภาพมาตรฐาน ไม่ว่าจะเป็นโรงงานผลิตหรือตัวแทนจำหน่าย ให้หยุดพฤติการณ์ดังกล่าวทันที หากตรวจพบจะดำเนินคดีโดยเด็ดขาด และหากพี่น้องประชาชนพบผลิตภัณฑ์ที่ต้องสงสัย สามารถแจ้งร้องเรียนได้ที่สายด่วน บก.ปคบ. 1135 หรือเพจ ปคบ. เตือนภัยผู้บริโภคได้ตลอดเวลา

**“การเผยแพร่ข่าวเป็นไปเพื่อประโยชน์สาธารณะของประชาชน**

**ให้รู้เท่าทันภัยอันตรายรูปแบบต่างๆ ที่เกิดขึ้น เพื่อสร้างการตระหนักรู้เป็นวงกว้าง  
ทั้งนี้ ผู้ต้องหาหรือจำเลยยังเป็นผู้บริสุทธิ์ ตราบใดที่ศาลยังไม่มีคำพิพากษาถึงที่สุด**

**ดังนั้น สำหรับการเผยแพร่ข่าวของสื่อมวลชน ขอให้พิจารณาถึงประโยชน์และสิทธิของผู้ต้องหาข้างต้น”**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

วันที่เผยแพร่ข่าว 22 กรกฎาคม 2568 / แถลงข่าว 26 ปีงบประมาณ พ.ศ. 2568